बताया जा रहा है भारत-पाकिस्तान के बीच जारी तनाव के बाद खिलाड़ियों की सुरक्षा के चलते ये कदम लिया गया है.भारत-पाकिस्तान के बीच सीमा पर गोलीबारी की हालिया घटना के बाद दोनों देशों के बीच तनाव बढ़ गया है.हॉकी इंडिया के महासचिव नरेन्द्र बत्रा ने एक संवाददाता सम्मेलन बुलाकर इस बात की जानकारी दी है.साथ ही इस बात को भी दोहराया गया है कि वापस जाने वाले इन सभी खिलाड़ियों को कोई आर्थिक नुकसान नहीं होने देने की कोशिश भी की जा रही है.नरेन्द्र बत्रा ने कहा,"हमने पाकिस्तान के हॉकी संघ से भी बातचीत कर ली है और आम सहमति के बाद फ़ैसला लिया है सभी टीम प्रबंधनों के पास खिलाड़ी को रिलीज़ करने का अधिकार है उसका उपयोग किया जा सकता है. साथ ही अगर सभी नौ पाकिस्तानी खिलाड़ी वापस जाते हैं तो उन्हें 2013 के अनुबंध के अनुसार पूरा वेतन भी दिया जाएगा."गौरतलब है कि भारत में आईपीएल की तर्ज पर शुरु हुई हॉकी इंडिया लीग में पाकिस्तान के तीन खिलाड़ी शामिल तो हुए हैं लेकिन दिल्ली में सोमवार शाम हुए पहले ही मैच में मैदान में नहीं उतर पाए.'दिल्ली वेव राइडर्स' और 'पंजाब वॉरियर्स' के बीच खेले गए इस मुकाबले के दौरान हिंदू युवक सभा के दो समर्थकों ने पाकिस्तान विरोधी नारे लगाए और स्टेडियम में घुसने की कोशिश की.इससे एक दिन पहले मुंबई में शिव सेना के कार्यकर्ताओं ने भी पाकिस्तान के खिलाड़ियों का विरोध किया था.